**Informácia**

o vybavených interpeláciách poslancov, ktoré boli prednesené

na XVI. zasadnutí Miestneho zastupiteľstva MČ Košice-Sídlisko KVP dňa 28.06.2016

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

V súlade s § 14 Rokovacieho poriadku Miestneho zastupiteľstva MČ Košice-Sídlisko KVP bolo na XVI. zasadnutí miestneho zastupiteľstva dňa 28. 06. 2016 prednesených spolu 9 interpelácií.

**Odpovede na interpelácie**

**18/2016** poslanec Ján Tkáč

Interpelácia v znení:

Žiadam o vysvetlenie z akého dôvodu nebola rozpracovaná a  adekvátne spracovaná Koncepcia

udržateľnej čistoty na verejných priestranstvách v MČ KVP.

Na pracovnom stretnutí poslancov so starostom k danej koncepcii prebehlo stretnutie, na ktorom

boli poslancami navrhované postupy a požiadavky ako koncepciu spracovať a  pánom starostom

bol daný prísľub, že tieto požiadavky budú zapracované.

**Odpoveď:**

Pán poslanec, koncepcia udržateľnej čistoty bola rozpracovaná a adekvátne spracovaná. Bola spracovaná s úmyslom predložiť kostru koncepcie pozostávajúcu z definícií, súčasného právneho stavu a z 9 oblastí čistoty MČ. K tejto kostre bola pripojená  prvá oblasť - a to verejné priestranstvá tvoriace prídomovú zeleň.

Po pracovnom stretnutí s poslancami MieZ dňa 06.04.2016 boli všetky pripomienky, ktoré tam odzneli, zapracované do materiálu. Voči Koncepcii ako takej sa nik z prítomných poslancov nevyjadroval negatívne a neodmietal ju. Miestna rada dňa 12.04.2016 odmietla Koncepciu, pričom jej členovia odmietli konkretizovať svoje výhrady. MieZ dňa 28.06.2016 odmietlo Koncepciu, pričom za nehlasoval žiaden poslanec.

**19/2016** poslanec Vojtech Tóth

Interpelácia v znení:

Dňa 27. 06. 2016 sme dostali fotografiu od pána Gjašíka v akom stave je mobilná ľadová plocha.

Týmto interpelujem pána starostu – v akom stave sa nachádza daný objekt.

**Odpoveď:**

Pri kontrole prenajatej nehnuteľnosti na základe nájomnej zmluvy č. 97/2015/SM bolo zistené, že po ukončení zimnej sezóny 2015/2016 ostal na ploche položený izolačný materiál, ktorý je podkladom pre uloženie chladiaceho roštu. Plastové rúrky (chladiace rošty) sú uskladnené v uzavretom objekte bez vplyvu UV žiarenia, ktoré spôsobuje degradáciu materiálu a následnú zníženú funkčnosť chladiaceho systému. Podľa vyjadrenia nájomcu, voľné uloženie izolačných panelov nemá vplyv na ich funkčnosť. Je taktiež potrebné uviesť, že nájomca v zmysle čl. VII. ods. 4 nájomnej zmluvy zodpovedá za všetky škody vzniknuté v súvislosti s užívaním predmetu nájmu, ktoré vznikli jeho zavinením prípadne z nedbanlivosti, a taktiež v zmysle čl. VII. ods. 12 nájomnej zmluvy znáša všetky náklady na opravu a údržbu predmetu nájmu. Po kontrole bol nájomca upozornený na dodržiavanie ustanovení nájomnej zmluvy ako aj na udržiavanie čistoty na prenajatej nehnuteľnosti.

**20/2016** poslanec Vojtech Tóth

Interpelácia v znení:

V máji 2016 došlo v Drocárovom parku v oblasti mobilnej ľadovej plochy k vážnej nehode, ktorá

si vyžiadala úmrtie jedného človeka – obyvateľa KVP.

Týmto interpelujem pána starostu k objasneniu danej situácie a vyvodenie zodpovednosti.

**Odpoveď:**

Mestská časť Košice – Sídlisko KVP vyjadruje hlbokú ľútosť nad nešťastím, ku ktorému došlo na majetku zverenom do správy mestskej časti (vlastníkom je mesto Košice). Napriek týmto skutočnostiam mestská časť nemá kompetenciu prešetrovať okolnosti obdobných udalostí, ani iným spôsobom zasahovať do konania; táto kompetencia je daná orgánom činným v trestnom konaní resp. iným orgánom štátnej správy v rámci ich pôsobnosti. Vzhľadom na skutočnosť, že nehnuteľnosť je predmetom nájomnej zmluvy č. 97/2015/SM, po uzavretí vyšetrovania bude možné v závislosti od jeho výsledku situáciu vyhodnotiť z hľadiska prípadného porušenia nájomnej zmluvy a vyvodiť dôsledky, ak to bude relevantné.

**21/2016** poslanec Ladislav Lorinc

Interpelácia v znení:

1. Ako je možné, že občanovi sídliska KVP nebolo vyhovené v žiadosti o udelenie platenej

rezervácie parkovacieho miesta s odôvodnením, že až do prijatia koncepcie EEI na sídlisku

KVP.

2. Bolo im zároveň povedané, že ich ulica je „riziková“ a parkovacie miesta vyhradené sa tam

nebudú dávať, ale v tom čase pribudli pre iných obyvateľov.

3. Na základe akej smernice bolo takto odpovedané a kto určil rizikové oblasti.

**Odpoveď:**

V zmysle VZN č.5 o státí, parkovaní a oznamovaní opustených vozidiel na území mesta Košice je možne vyhradiť iba určitý počet parkovacích miest na jednotlivých uliciach.

*Citácia VZN :*

*§5: 1/ V odôvodnených prípadoch* ***môže*** *organizácia zriadená na spravovanie komunikácií mesta, po predchádzajúcom súhlase mestskej časti vyhradiť parkovacie miesto pre fyzickú alebo právnickú osobu, maximálne však do 10 % zo všetkých parkovacích miest v danej lokalite.*

V poslednom období mestská časť eviduje zvýšený záujem o vyhradenie parkovacích miest za úhradu, aj ZŤP. Vzhľadom na hore uvedenú citáciu, nie je možné vyhovieť všetkým žiadateľom o vyhradenie parkovacieho miesta.

Mestská časť pristúpila k zrušeniu parkovacích miest za úhradu, povolených v roku 2015 - 2016 a vydáva súhlas na vyhradenie parkovacieho miesta iba osobám s ťažkým zdravotným postihnutím.

Kritické úseky boli určené pracovníkmi Miestneho úradu a Mestskej polície na základe vykonaných kontrol, ktorými bolo zistené, že na týchto úsekoch je statická doprava preťažená.

**22/2016** poslanec Ladislav Takáč

Interpelácia v znení:

Týmto žiadam informáciu, akú novú myšlienku pán starosta doniesol pre mestskú časť od jeho

zvolenia, respektíve akú akciu, či podujatie pripravil podľa svojho nápadu. Aký nový projekt

zveľadenia MČ realizoval a zároveň ho aj ukončil.

**Odpoveď:**

Čistota :

- zavedenie 4 pevných termínov pre zber obnoseného šatstva, obuvi a priemyselného tovaru, spustenie kampane za vyššiu čistotu na KVP, návrh Koncepcie udržateľnej čistoty na VP, 4 pracovníci Úradu práce ako tí, čo sa starajú o čistotu na jednotlivých okrskoch.

Vzhľad MČ :

- vianočná výzdoba na celé územie KVP, nedostatky MČ predostreté príslušnej komisii.

Hluk:

- zníženie hlučnosti na športových ihriskách.

Úrad MČ :

- vodotesnosť a tepelná izolácia pretekajúcej strechy, realizácia klimatizácie pracovísk, tlač výplatných pások do uzavretej papierovej obálky.

Zabezpečenie činnosti spojené so stavom na miestnych komunikáciách:

- začatie projektov pre bezbariérovosť - Titogradská/Wuppertálska, začatie prác pre vznik chodníka Billa/Bauerova ulica, iniciovanie rozhovorov s majiteľmi sietí ako Teho o reklamáciách úsekov, ktoré mali byť uvedené do pôvodného stavu, iniciovanie rozhovoru s pánom riaditeľom MMK o finančnej spoluúčasti mesta na dlhodobom pláne opráv miestnych komunikácií.

Činnosti spojené s čistotou na zeleni:

- označovanie prekopávok, zavedenie dňa čistého KVP ako trvalej akcie.

Demokracia a účasť občanov na rozvoji MČ KVP:

- stretnutia občanov k stavebným a iným aktivitám, ocenenia KSK a mesta Košice významným občanom KVP za účasti starostu MČ, renovácia verejných plôch pre oznamy občanom.

Oblasť kultúry a vzdelávania:

- zavedenie tématickosti kultúrnych podujatí, iniciovanie projektu logopéd pre MŠ.

**23/2016** poslanec Ladislav Takáč

Interpelácia v znení:

Týmto žiadam informáciu, z akého dôvodu sa pán starosta nezúčastnil akcií MČ ako sú: „Deň

detí“ a „Míľa pre Mamu“.

**Odpoveď:**

Počas konania akcie „Deň detí“ som sa zúčastnil stretnutia poslancov mesta zameraného na parkovanie. Snažím sa byt v kontakte s občanom, ale sú aj také situácie, keď z rôznych dôvodov nemôžem byť prítomný na všetkých podujatiach.

**24/2016** poslankyňa Iveta Adamčíková

Interpelácia v znení:

- Ako dopadlo meranie hluku PZ SR na priľahlej ulici J. Pavla II v  blízkosti prevádzky „Zlatá

podkova“?

- Ako budú riešené sťažnosti občanov na hlučnosť tejto prevádzky?

- Či sú dostupné materiály, ktoré boli dohodnuté pri vybavovaní stavebného povolenia a  aký bol

účel tejto prevádzky?

- Parkovanie počas koncertov na verejnej zeleni – aj napriek vlastnej príjazdovej ceste

a parkoviska - umožnené chodiť po ceste, kde je zákaz vjazdu a mesto udelilo výnimku

– umožnilo týmto porušovanie parkovania na zeleni MČ KVP.

- K dispozícii k nahliadnutiu aj súkromne objednané meranie hluku, ktoré bolo prekročené.

**Odpoveď:**

K meraniu hluku

Na základe telefonických sťažností na nadmernú hlučnosť na podujatiach organizovaných v areáli Koliba Zlatá podkova, MÚ MČ Košice – Sídlisko KVP dňa 11.05.2016 oslovil telefonicky, listom a prostredníctvom emailu Regionálny úrad verejného zdravotníctva so sídlom v Košiciach, OO PZ KVP a  Mestskú políciu Košice – stanica KVP.

Miestny úrad požiadal Regionálny úrad verejného zdravotníctva o odborné stanovisko k postupu mestskej časti pri usporadúvaní verených kultúrnych podujatí na jej území. Vo vyjadrení k tejto žiadosti RÚVZ uviedol, že jeho pracovníci majú možnosť vykonať kontrolu dodržiavania predpisov platných na úseku verejného zdravotníctva aj vo večerných a nočných hodinách, avšak len v prípade podnetov občanov doručených vopred v dostatočnom časovom predstihu v rámci úradných hodín príslušného úradu. Vykonávajú merania len trvalého, alebo opakujúceho sa hluku, nie však hluku z vravy a kriku ľudí - riešenie obťažovania týmto hlukom spadá do oblasti rušenia verejného poriadku. V prípade, že sa kultúrna akcia s hudobnou produkciou koná na súkromnom pozemku je možné sa obrátiť na obecnú políciu o vykonanie zásahu. Ak je útvar obecnej polície vybavený jednoduchým prístrojom na meranie hluku, výstup z neho môže slúžiť ako hodnoverný podklad pri riešení priestupku v blokovom konaní za rušenie verejného poriadku.

MÚ požiadal tiež o zintenzívnenie hliadkovej činnosti OO PZ KVP v uvedenej lokalite v čase konania verejných kultúrnych podujatí. Na našu žiadosť OO PZ KVP vyčlenilo do zvýšeného výkonu služby 4 policajtov v súvislosti s konaním koncertu skupiny DESMOD, ktorý sa  konal v areáli reštaurácie Koliba Zlatá podkova dňa 20.05.2016 so začiatkom o 18.00 hod. za účelom zabezpečenia nerušeného priebehu podujatia, predchádzaniu narušovaniu verejného poriadku, občianskeho spolunažívania a krádeží motorových vozidiel.

Podľa vyjadrenia pána zástupcu riaditeľa OO PZ v Košiciach - sídlisko KVP, počas výkonu služby vyčlenených policajtov nebolo zaznamenané žiadne narušenie verejného poriadku ani iné protiprávne konanie  v súvislosti s konaním koncertu skupiny DESMOD, v areáli reštaurácie Koliba Zlatá podkova dňa 20.05.2016 so začiatkom o 18.00 hod.

Dňa 14. júla sme opätovne oslovili OO PZ KVP so žiadosťou o vyjadrenie, či bolo vykonané meranie hluku zamestnancami OO PZ KVP vo vyššie uvedenej prevádzke. Riaditeľ OO PZ Sídlisko KVP odboru poriadkovej polície Okresného riaditeľstva PZ v Košiciach nám odpovedal, že OO PZ Košice Sídlisko KVP meranie hluku nevykonáva. V čase konania koncertov a svadieb v areáli Koliba Zlatá podkova policajti tunajšieho OO PZ nezaznamenali žiadne porušenie verejného poriadku a ani iné protiprávne konanie.

K sťažnostiam občanov

Miestny úrad MČ Košice - Sídlisko KVP obdržal 44 sťažností na prevádzku Kolibu Zlatá podkova (zariadenie spoločného stravovania s vonkajším areálom) v MČ Košice - Sídlisko KVP vo veci neúmerného hluku počas konania koncertov a svadieb. Sťažnosti sme odstúpili na RÚVZ v Košiciach, ako vecne príslušnému orgánu. Dňa 15. júla 2016 sme v tejto veci požiadali príslušný úrad o vyjadrenie, ako postupuje s ich riešením.

Na základe telefonických rozhovorov s MVDr. Eva Gajancovou a pani Valovchovou z odboru hygieny výživy RÚVZ v Košiciach sme sa dozvedeli, že príslušná inštitúcia oslovila všetkých sťažovateľov so žiadosťou o udelenie súhlasu na vykonanie merania hluku priamo v ich bytoch. Do dňa 26.07.2016 dostali odpoveď iba z kláštora Bosých karmelitánok.

Odbor hygieny výživy (RÚVZ v Košiciach) sme požiadali aby nám uvedenú odpoveď zaslali aj písomne.

MČ Košice–Sídlisko KVP v snahe predchádzať narušovaniu verejného poriadku v súvislosti s nadmernou hlučnosťou plánuje na rok 2017 vyčleniť v rozpočte mestskej časti finančné prostriedky na meranie hluku oprávnenou osobou.

K dostupnosti materiálov

Právoplatná projektová dokumentácia pre stavebné povolenie sa nachádza na Stavebnom úrade Košice – Západ, do ktorej je možné nahliadnuť. Prevádzka malého amfiteátra bola v stavebnom povolení určená na občasné vystúpenia živej hudby. Kolaudačné rozhodnutie dopĺňa amfiteáter o prestrešenie pódia a osvetlenia stavby a je určený na príležitostné usporadúvanie malých javiskových foriem pre deti a dospelých v rámci predmetného areálu.

K parkovaniu počas koncertov

K povoleniu parkovania sme v komunikácii s mestom Košice. K dnešnému dňu, vzhľadom na dovolenkové obdobie, sa nám nepodarilo zistiť, či mesto Košice súhlas na parkovanie udelilo. Po získaní odpovedí, Vás následne budeme informovať.

**Odpoveď zo dňa 12.09.2016**

Prevádzka Zlatá podkova dostala počas mesiacov máj, jún a júl povolenie, od Mesta Košice, na prejazd áut ku kolibe cez obratisko MHD a to na 3 podujatia, konané jednotlivo v každom mesiaci.

**25/2016** poslankyňa Iveta Adamčíková

Interpelácia v znení:

Prevádzka v lese“ – ako je to s  povoleniami na chod tejto prevádzky, nakoľko na Komisii

verejného poriadku bolo zverejnené Mestskou políciou, že pri kontrole boli nájdené nedostatky

a menovaná prevádzka nemá povolenie na fungovanie.

Ako je to vlastne - bola vykonaná kontrola a ako dopadla?

**Odpoveď:**

Povolenie k prevádzkovaniu príležitostného zariadenia – bufetu s občerstvením v mobilnom stánku s drevenou konštrukciou na súkromnom pozemku pre spoločnosť SINEP s.r.o. vydal Regionálny úrad verejného zdravotníctva so sídlom v Košiciach, ako vecne príslušný orgán.

Oznámenie o činnosti tohto zariadenia bolo Mestskou časťou dňa 29.4.2016 vzaté na vedomie s upozornením na povinnosti, ktoré prevádzkovateľovi vyplývajú z osobitných právnych predpisov.

Mestská časť nebola informovaná o kontrole vykonanej mestskou políciou, ani o záveroch takejto kontroly.

**26/2016** poslankyňa Mária Gamcová

Interpelácia v znení:

1. Žiadam pána starostu o zabezpečenie opravy hodín na Moskovskej ulici.

2. Žiadam pána starostu – upozorniť prevádzkovateľa autoumyvárne na Klimkovičovej ulici

o dodržiavanie nočného kľudu.

**Odpoveď:**

Oprava hodín bude zabezpečená dňa 20.07.2016.

Prevádzkovateľovi – spoločnosti Wash Center, s.r.o., bola zaslaná výzva na prijatie opatrení na zníženie hluku v denných aj nočných hodinách.

Upozornenia na dodržiavanie zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov sú zo strany mestskej časti zasielané všetkým prevádzkam, u ktorých je kontrolou alebo podnetom zistené možné porušenie tohto zákona.

V súvislosti s podanou interpeláciou musím skonštatovať, že VZN o podmienkach podnikania a o predajnom a prevádzkovom čase na území MČ, ktoré bolo poslancami miestneho zastupiteľstva zrušené dňa 15.12.2016 s účinnosťou od 1.1.2016, umožňovalo predchádzať takýmto javom.

Spracovali:

Ing. Jana Timková, prednostka

JUDr. Balážová v spolupráci

s oddeleniami a referátmi MÚ

V Košiciach, dňa 13. septembra 2016