**Dôvodová správa:**

Návrh Všeobecne záväzného nariadenia Mestskej časti Košice - Sídlisko KVP o predajnom a prevádzkovom čase v obchodných prevádzkach a prevádzkach služieb na území Mestskej časti Košice - Sídlisko KVP ( ďalej len „VZN“) je predkladaný na základe uznesenia číslo 198/b zo 14. júla 2016.

V zmysle ustanovenia § 4 ods. 3 písm. i) zákona o obecnom zriadení v platnom znení: *„obec pri výkone samosprávy najmä plní úlohy na úseku ochrany spotrebiteľa a utvára podmienky na zásobovanie obce; určuje nariadením pravidlá času predaja v obchode, času prevádzky služieb a spravuje trhoviská“.* Táto právomoc bola mestskej časti daná § 47 ods. 2Štatútu mesta Košice: *Mestské časti c) určujú nariadením pravidlá času predaja v obchode a času prevádzky služieb.*

Podkladom pre vypracovanie návrhu VZN bol reálny stav existujúcich prevádzok a ich prevádzkový čas, skúsenosti a poznatky z praxe v danej oblasti. Zohľadnené sú pozitívne aj negatívne súvislosti z predchádzajúcich období, ktoré sa spájajú s prevádzkami a s prevádzkovým časom.

Ako najväčší problém sa javí rušenie nočného pokoja súvisiaceho s prevádzkami pohostinstiev, pivární, barov, diskoték ako i v bezprostrednej blízkosti týchto prevádzok (najmä na úseku ochrany verejného poriadku a občianskeho spolunažívania), čo potvrdzujú aj sťažnosti občanov. Táto situácia sa zrušením všeobecne záväzného nariadenia, ktoré otváracie hodiny týchto prevádzok obmedzovalo, zhoršila. Zo spoločenského hľadiska s prihliadnutím nielen na práva podnikateľov ale i na práva občanov je preto potrebné stanoviť časové limity prevádzkovej doby, nakoľko mnohé prevádzky produkujúce hluk, ako i prevádzky reštauračného a kaviarenského charakteru, sa nachádzajú priamo v obytných zónach, a obyvatelia predovšetkým týchto lokalít sa sťažujú na hlučnosť z prevádzok.

Do návrhu VZN boli taktiež zahrnuté ustanovenia týkajúce sa prevádzkového režimu letných exteriérových sedení. Návrh VZN nepočíta s úpravou prevádzkového času počas konania súkromných akcií (svadby a pod.), nakoľko mestská časť nemá v tomto oprávnenie na reguláciu (z dôvodu, že táto aktivita nie je určená pre verejnosť), a teda môže vykonávať len zvýšenú kontrolnú činnosť a dozor.

Prijatím VZN, ktoré obmedzí čas predaja v obchode ako i čas prevádzky služieb, dôjde k zníženiu produkcie hluku na území MČ, k zníženiu počtu prípadov narušenia verejného poriadku návštevníkmi týchto zariadení, a v dôsledku toho aj ku zvýšeniu komfortu bývania na území MČ Košice – Sídlisko KVP.

Spracovali: Ing. Jana Timková, prednostka

JUDr. Magdaléna Balážová, právne odd.