*Návrh VZN vyvesený na úradnej tabuli MČ Košice - Sídlisko KVP dňa: 30.08.2016*

*VZN vyvesené na úradnej tabuli MČ Košice - Sídlisko KVP dňa:*

*VZN nadobúda účinnosť dňa:*

Miestne zastupiteľstvo Mestskej časti Košice - Sídlisko KVP v súlade s § 4 ods. 3 písm. i) a § 6 zákona SNR č. 369/1990 Zb. o obecnom zriadení v znení neskorších predpisov a § 14 ods. 3 písm. a) zákona SNR č. 401/1990 Zb. o meste Košice v znení neskorších predpisov vydáva toto

**Všeobecne záväzné nariadenie č. 9/2016**

**o predajnom a prevádzkovom čase v obchodných prevádzkach a prevádzkach služieb na území Mestskej časti Košice - Sídlisko KVP**

**§ 1**

**Úvodné ustanovenia**

**1.** Toto všeobecne záväzne nariadenie (ďalej len „nariadenie“) upravuje v súlade so všeobecne záväznými právnymi predpismi pravidlá času predaja v obchode a času prevádzky služieb na území Mestskej časti Košice - Sídlisko KVP (ďalej len „mestská časť“).

**2.** Toto nariadenie je záväzné pre všetky právnické osoby a fyzické osoby - podnikateľov, ktoré prevádzkujú na území mestskej časti prevádzkarne obchodu a služieb podľa osobitných predpisov.

**3.** Toto nariadenie sa nevzťahuje na prevádzkový čas trhových miest a ambulantný predaj, ktorý je upravený v trhovom poriadku.

**§ 2**

**Základné pojmy**

**1. Prevádzkarňou** sa podľa tohto nariadenia rozumie priestor, v ktorom sa vykonáva podnikateľská činnosť a ktorý je určený pre styk so zákazníkmi.

**2.** **Prevádzkovou dobou** rozsah času predaja a rozsah času poskytovania služieb v prevádzkarňach.

**3.** **Obytným územím sú** pre účely tohto nariadenia plochy, ktoré sú určené pre obytné domy a k nim prislúchajúce nevyhnutné zariadenia, napr. garáže, stavby občianskeho vybavenia, verejné dopravné a technické vybavenie, zeleň a detské ihriská.

**§ 3**

**Pravidlá času predaja v obchode a času prevádzky služieb**

**1.**  Všeobecný čas predaja a všeobecný čas prevádzky služieb v prevádzkarňach obchodu a služieb sa určuje od 06.00 h. – 22.00 h. s výnimkou osobitnej prevádzkovej doby určenej v  ods. 2 – 9 tohto ustanovenia.

**2.** V prevádzkarňach umiestnených v spoločných častiach a zariadeniach bytových domov sa prevádzková doba určuje od 06.00 h. – 21.00 h.

**3.** V prevádzkarňach poskytujúcich reštauračné a stravovacie služby ( napr. reštaurácie, pizzerie, jedálne, kaviarne a pod.) sa prevádzková doba určuje

a) v obytnom území: od 06.00 h. – 24.00 h.

b) mimo obytného územia: pondelok – štvrtok, nedeľa od 06.00 h – 24.00 h

piatok, sobota od 06.00 h – 02.00 h

**4.** V prevádzkárňach poskytujúcich pohostinské služby ( bary ), herniach, ktoré sú po 22.00 h. priestorovo uzavreté a v prevádzkach spoločensko zábavného charakteru ( diskotéky) sa prevádzková doba určuje

a) v obytnom území: od 06.00 h. – 22.00 h.

b) mimo obytného územia: pondelok – štvrtok, nedeľa od 08.00 h – 24.00 h

piatok, sobota od 08.00 h – 02.00 h

**5.** V prevádzkárňach so sortimentom zameraným na predaj tabakových výrobkov, alkoholických nápojov a piva, bufety a pohostinské zariadenia bez obsluhy alebo bez podávania teplých jedál s prevážnym podávaním alkoholických nápojov a s možnosťou prevádzkovania výherných hracích prístrojov sa prevádzková doba určuje

a) v obytnom území: od 07.00 h. – 22.00 h.

b) mimo obytného územia: pondelok – štvrtok, nedeľa od 07.00 h – 22.00 h

piatok, sobota od 07.00 h – 24.00 h

**6**. V prevádzkarňach s predajom periodickej, neperiodickej tlače a tlačovín ( novinové stánky) sa prevádzková doba určuje od 05.00 do 22.00 h.

**7.** Načerpacích staniciach pohonných hmôt, autoumyvárňach a samoobslužných autoumyvárňach sa prevádzková doba určuje

a) v obytnom území: od 06.00 h. – 22.00 h.

b) mimo obytného územia: bez časového obmedzenia.

**8.** Prevádzková doba letného exteriérového sedenia sa stanovuje od 8.00 h. - 21.30 h.

**9.** Prevádzky bez časového obmedzenia :

- ubytovacie zariadenia

- lekárne.

**§ 4**

**Spoločné ustanovenia**

**1.** Právnická osoba alebo fyzická osoba - podnikateľ pred začiatkom prevádzkovania predajne alebo zariadenia na poskytovanie služieb si určí predajný alebo prevádzkový čas v súlade s týmto nariadením.

**§ 5**

**Prechodné ustanovenia**

**1**. Podnikatelia, ktorých prevádzková doba prevádzkarne je v rozpore s týmto nariadením, sú

povinní do 30 dní od nadobudnutia účinnosti tohto nariadenia upraviť prevádzkovú dobu prevádzkarne v súlade s týmto nariadením.

**§ 6**

**Záverečné ustanovenia**

**1.** Toto všeobecne záväzne nariadenie bolo schválené na zasadnutí Miestneho zastupiteľstva Mestskej časti Košice - Sídlisko KVP dňa 20.09.2016

**2.** Toto nariadenie nadobúda účinnosť 15. dňom od vyvesenia na úradnej tabuli.

**3.** Podľa tohto nariadenia sú povinné postupovať všetky subjekty odo dňa jeho účinnosti.

Ing. Alfonz Halenár

starosta mestskej časti